  Майя Бывальцева «Удмурт нылкышно кенеш» огазеяськон фото- но видеоужъёсъя выль интернет-конкурс ялэ. Чакланъёсъя, «Меми дор сяськаос» вожвылъяськон куартолэзьысен инвожо шорозь кыстӥськоз. Иворъёсъя «Удмуртия» агентстволы со сярысь вераз «Удмурт нылкышно кенешлэн» тӧроез Надежда Степанова. Солэн кылъёсызъя, чакламын ньыль ӧръёс:  — меми дор сяська — туспуктэм вылын нылкышно будэтэм гераньёсыз вӧзын луыны кулэ. Со вордӥськем яке бызем интыезлы тупась дӥськутэн мед луоз  — анайлэн сяськаосыз — туспуктэмын удмурт дӥсен нылпи яке нылпиос анаезлэн будэтэм сяськаосыз вӧзын мед луозы  — удмурт сяська тырон (удмурт кашпо) — туспуктэмын ас киын лэсьтэм удмурт шӧмо кашпоос мед луозы  — паймымон сяська — видеосюжетын нылкышно кулэ возьматыны дораз будӥсь паймымон, аспӧртэм сяськаез, со сярысь чебер удмурт кылын вераны. Кин ке сыӵе ик сяськаез будэтыны мылкыд кариз ке, мед валалозы, кыӵе солэн аспӧртэмлыкъёсыз, куронъёсыз. Мон шуысал огшоры конкурс, но мыным потэ татын удмурт кылэз но азинтон, собере сяська ведь нылкышнолы туж матын луись тема шуод-а, мар-а. Кутском тазьы, собере улон возьматоз. Малпасько, та огшоры конкурслэн азьлань улонэз кузь луоз ай «Удмурт нылкышно кенешлэн» тӧроез Надежда Степанова Вожвылъяськонлы йылпумъянъёс лэсьтыны чаклало элькун «Гербер» шулдыръяськонын. Тодэ вайытом, 2017-тӥ арын со Можга ёросын 17-тӥ инвожое ортчоз. «Луонлык луиз ке, Герберын ми йылпумъянъёс лэсьтомы. Отын «Меми дор сяська» площадка лэсьтыны. Йылпумъянъёс но лэсьтыны, отын ик конкурс но лэсьтэммы потэ вал тани удмурт кашпоосын, кылсярысь», — вераз «Удмурт нылкышно кенешлэн» тӧроез. Ватсалом, та вожвылъяськон «Меми дор сяськаос» фестивальлэн люкетэз луэ. «Удмурт нылкышно кенешлэн» «Анайлэн веттан гурез» ӵектосэз улсын фестивальлы кичӧлтон сётӥз огазеяськонлэн Ува ёросысь ёзэтэз. 28-тӥ оштолэзе Ува ёросысь Петровской (Петропавлово) гуртын «Меми дор сяськаос» пумиськон-дышетскон ортчоз. Тегъёс: Лулчеберет вожвылъяськон Удмуртнылкышнокенеш  